ഇന്ത്യയില് നിന്നുള്ള വാക്സിന് സര്ട്ടിഫിക്കറ്റിന് അംഗീകാരം നല്കി 96 രാജ്യങ്ങള് ന്യൂഡല്ഹി: കോവിഡ് വൈറസ് വ്യാപനത്തെ തുടര്ന്നുള്ള യാത്രാ നിയന്ത്രണങ്ങള് മറികടക്കുന്നതിനായി 96 രാജ്യങ്ങളുമായി ധാരണയിലെത്തി ഇന്ത്യ.കോവിഡിനെക്കുറിച്ചുളള ഏറ്റവും പുതിയ അപ്ഡേറ്റുകള് ഇവിടെ വായിക്കൂ കേന്ദ്ര ആരോഗ്യ മന്ത്രി മന്സൂഖ് മാണ്ഡവ്യയാണ് ഇക്കാര്യം അറിയിച്ചത്. മറ്റു രാജ്യങ്ങളിലേക്കുള്ള ഇന്ത്യക്കാരുടെ യാത്ര നടപടി സുഗമമാക്കുമെന്ന് മന്ത്രി അറിയിച്ചു. വാക്സിന് സര്ട്ടിഫിക്കറ്റുകള് പരസ്പരം അംഗീകരിക്കുന്നതിന് നിലവില് ഇന്ത്യയുമായി 96 രാജ്യങ്ങള് ധാരണയിലെത്തിയിട്ടുണ്ട്. കോവിഷീല്ഡ് വാക്സിനും ലോകാരോഗ്യ സംഘടനയുടെ അംഗീകാരം ലഭിച്ച മറ്റു വാക്സിനുകളും എടുത്തവരുടെ സര്ട്ടിഫിക്കറ്റുകള് ഈ രാജ്യങ്ങള് അംഗീകരിച്ചിട്ടുണ്ടെന്നാണ് ആരോഗ്യ മന്ത്രാലയം വ്യക്തമാക്കുന്നത്. ഇന്ത്യ ധാരണയിലെത്തിയ രാജ്യങ്ങളില് നിന്നെത്തുന്നവര്ക്ക് നിലവിലുള്ള കോവിഡ് മാനദണ്ഡങ്ങളില് ഇളവുകളും ലഭിക്കും. കോവിന് പോര്ട്ടലില് നിന്ന് ഡൗണ്ലോഡ് ചെയ്ത കോവിഡ് വാക്സിനേഷന് സര്ട്ടിഫിക്കേറ്റ് ഉപയോഗിച്ച് ഈ രാജ്യങ്ങളിലേക്ക് യാത്ര ചെയ്യാനും കഴിയുമെന്ന് ആരോഗ്യ മന്ത്രാലയം വിശദമാക്കുന്നു. കാനഡ, യുഎസ്എ, യുകെ, ഫ്രാന്സ്, ജര്മനി, ബെല്ജിയം, അയര്ലന്ഡ്, നെതര്ലന്ഡ്സ്, സ്പെയ്ന്, ബംഗ്ലാദേശ്, മാലി, ഘാന, സിയേറലിയോണ്, അംഗോള, നൈജീരിയ, ബെനിന്, ചാഡ്, ഹംഗറി, സെര്ബിയ, പോളണ്ട്, സ്ലോവാക്യ, സ്ലോവേനിയ, ക്രൊയേഷ്യ, ബള്ഗേറിയ, തുര്ക്കി, ഗ്രീസ്, ഫിന്ലന്ഡ്, എസ്റ്റോണിയ, റൊമാനിയ, മോള്ഡോവ, അല്ബേനിയ, ചെക്ക് റിപബ്ലിക്ക്, സ്വിറ്റ്സര്ലന്ഡ്, ലിച്ചെന്സ്റ്റെയ്ന്, സ്വീഡന്, ഓസ്ട്രിയ, മോണ്ടെനെഗ്രോ, ഐസ്ലന്ഡ് എന്നീ രാജ്യങ്ങള് ഉള്പ്പെടെ 96 രാജ്യങ്ങളുമായാണ് ഇന്ത്യ ധാരണയിലെത്തിയത്. ഇന്ത്യയുടെ കോവീഷീല്ഡ്, കോവാക്സിന് എന്നിവ 96 രാജ്യങ്ങള് അംഗീകരിച്ചിട്ടുണ്ടെന്നും ഈ രാജ്യങ്ങളുടെ പട്ടിക കോവിന് പോര്ട്ടലില് കാണാനാകുമെന്നും ആരോഗ്യമന്ത്രി പറഞ്ഞു. അതേസമയം ഇന്ത്യയുടെ കോവാക്സിന് സര്ട്ടിഫിക്കറ്റ് കൈവശമുള്ളവരെ നവംബര് 22 ന് ശേഷം ക്വാറന്റെയ്ന് ഇല്ലാതെ ബ്രിട്ടനില് പ്രവേശിക്കാന് അനുവദിക്കും.